CELEX: 32013D0121
Language: bg
Date: 2013-03-07 00:00:00
Title: 2013/121/ЕС: Решение на Комисията от 7 март 2013 година европейските стандарти за някои столчета за деца съгласно Директива 2001/95/ЕО на Европейския парламент и на Съвета относно общата безопасност на продуктите  текст от значение за ЕИП

8.3.2013   
            
            
               BG
            
            
               Официален вестник на Европейския съюз
            
            
               L 65/23
            
         РЕШЕНИЕ НА КОМИСИЯТА
   от 7 март 2013 година
   европейските стандарти за някои столчета за деца съгласно Директива 2001/95/ЕО на Европейския парламент и на Съвета относно общата безопасност на продуктите
   (текст от значение за ЕИП)
   (2013/121/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 1, буква а) от нея,
   като има предвид, че:
   
               (1)
            
            
               Продуктите, които отговарят на националните стандарти, с които се въвеждат европейските стандарти, разработени съгласно Директива 2001/95/ЕО, и за които има позоваване в Официален вестник на Европейския съюз, се ползват от презумпцията за безопасност.
            
         
               (2)
            
            
               Европейските стандарти следва да се разработват въз основа на изисквания, чиято цел е да се гарантира, че продуктите, които съответстват на тези стандарти, отговарят на общото изискване за безопасност, установено в член 3 от Директива 2001/95/ЕО.
            
         
               (3)
            
            
               Европейските стандарти EN 14988-1:2006 (Част 1: Изисквания за безопасност) и EN 14988-2:2006 (Част 2: Методи за изпитване) за високи детски столчета трябва да бъдат преразгледани. И по-специално необходимо е да бъдат въведени по-строги изисквания за безопасност по отношение на опасностите от падане и заплитане.
            
         
               (4)
            
            
               За европейски стандарт EN 1272:1998 (Изисквания за безопасност и методи за изпитване) за столчета за монтаж към маса няма позоваване в Официален вестник на Европейския съюз. В резултат на това националните стандарти, с които се въвежда посоченият европейски стандарт, не водят до презумпцията за безопасност.
            
         
               (5)
            
            
               Не съществуват европейски стандарти за детски столчета или за столчета за монтаж към маса.
            
         
               (6)
            
            
               Следователно целесъобразно е да се определят изискванията, чиято цел е да се гарантира, че тези столчета за деца отговарят на изискването за обща безопасност, посочено в член 3 от Директива 2001/95/ЕО.
            
         
               (7)
            
            
               Мерките, предвидени в настоящото решение, са в съответствие със становището на Комитета за общата безопасност на продуктите,
            
         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се прилагат следните определения:
   
               а)
            
            
               „Седалка за поставяне върху стол“ означава продукт, който се прикрепва върху стол за възрастни с цел да повдигне нивото, на което седи дете на възраст до 36 месеца, което може да седи без чужда помощ;
            
         
               б)
            
            
               „Детско столче“ означава стол, предназначен за сядане на едно дете, чийто размер е съобразен с възрастта на детето и който се поставя на пода;
            
         
               в)
            
            
               „Високо детско столче“ означава самостоятелен стол, благодарение на който дете на възраст от 6 до 36 месеца седи приблизително на нивото на маса за хранене, предназначен за хранене на дете, което може да седи без чужда помощ, ако то е съответно обезопасено в седящото положение;
            
         
               г)
            
            
               „Столче за монтаж към маса“ означава столче, обикновено използвано за деца, които могат да седят без чужда помощ, и предназначено за прикрепване към маса или друга хоризонтална повърхност.
            
         Член 2
   Изисквания за безопасност
   Специфичните изисквания за безопасност за посочените в член 1 продукти, които трябва да бъдат обхванати от европейските стандарти, посочени в член 4, параграф 1 от Директива 2001/95/ЕО, са посочени в приложението към настоящото решение.
   Член 3
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Брюксел на 7 март 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 11, 15.1.2002 г., стр. 4.
   
      ПРИЛОЖЕНИЕ
      
         ОБЩИ ИЗИСКВАНИЯ ЗА БЕЗОПАСНОСТ
      
      Когато се използват по предназначение или по предвидим начин и като се отчита поведението на децата, продуктите не трябва да застрашават безопасността или здравето на децата и на лицата, които се грижат за тях.
      Ако даден вид стол може да се преобразува в друг вид стол (например високо столче в детско столче), то той трябва да отговаря на изискванията за безопасност и за двата вида столчета.
      Етикетите върху продуктите или върху техните опаковки, както и инструкциите за употреба, които ги придружават, трябва да привличат вниманието на ползвателите към опасностите и рисковете от нараняване, които могат да възникнат във връзка с употребата точно на тези продукти, както и към начините за избягването им. Продуктите обаче трябва да бъдат доколкото е възможно безопасни благодарение на конструктивното си решение и следователно етикетите и предупрежденията не бива да заместват залегналия в конструктивното решение замисъл за безопасност на продукта.
      
         Химични изисквания
      
      Всички продукти, посочени в член 1, трябва да съответстват на законодателството на ЕС.
      
         Запалимост
      
      Продуктите, посочени в член 1, не трябва да представляват опасни лесно запалими елементи от средата, в която се намира детето. Следователно те трябва да са произведени от материали, които не могат да се възпламенят лесно, ако са пряко изложени на пламък или искра. Поради това следва да се вземе под внимание последната версия на стандарт EN 71-2.
      Употребата на химични вещества за забавяне на процеса на горене следва да се сведе до минимум. Ако са използвани вещества за забавяне на процеса на горене, тяхната токсичност по време на употребата на продуктите и на депонирането им следва да не излага на опасност здравето на ползвателите, лицата, които се грижат за децата, и околната среда.
      
         Опаковка
      
      Използваните за опаковане найлонови чували, които имат отвор с периметър, по-голям от обиколката на глава на дете, не трябва да крият риск от задушаване на детето. Забранява се употребата на връзки или корди за завързване на такава опаковка или за затваряне на самозалепващи се опаковки (напр. от вида опаковане със самозалепващо се фолио).
      Опаковката, в която е продуктът, не трябва да крие риск от задушаване поради запушване на устата и носа. Поради това, когато това не противоречи на изискване за недопускане на влага, пластмасовите опаковки следва да бъдат перфорирани.
      Върху чувалите трябва да има ясно отбелязано следното предупреждение или друго еквивалентно по смисъл послание: „ВНИМАНИЕ! Опаковката да се държи далеч от деца, за да се предотврати риск от задушаване!“ Също така върху тях трябва да има голям ясен символ или диаграма, която указва наличието на потенциална опасност.
      
         Идентификация на производителя и на вносителя
      
      Производителите (1) трябва да посочат своето име, регистрирано търговско наименование или регистрирана търговска марка и адреса, на който може да се осъществи връзка с тях, върху продукта, или — когато това не е възможно, върху неговата опаковка, или в документ, който придружава продукта. Като адрес трябва да се посочи само едно място, на което може да се осъществи връзка с производителя (2).
      Вносителите (3) трябва да посочат своето име, регистрирано търговско наименование или регистрирана търговска марка и адреса, на който може да се осъществи връзка с тях, върху продукта, или — когато това не е възможно, върху неговата опаковка, или в документ, който придружава продукта (4).
      
         СПЕЦИФИЧНИ ИЗИСКВАНИЯ ЗА БЕЗОПАСНОСТ
      
      1.   СЕДАЛКИ ЗА ПОСТАВЯНЕ ВЪРХУ СТОЛОВЕ
      1.1.   Обхват
      
      Настоящите изисквания за безопасност се прилагат за седалки за поставяне върху столове, предназначени за деца на възраст до 36 месеца с тегло до 15 kg. Те не се отнасят до възглавници, възглавнички за столове и продукти, предназначени за придържане на детето към стола, които не повдигат нивото, на което седи детето.
      1.2.   Изисквания за безопасност
      
      
         Опасност от заклещване в процепи и отвори
      
      Седалките за столове трябва да са проектирани и произведени така, че да предотвратяват опасности от заклещване на части от тялото на детето.
      
         Опасности, свързани с регулирането на височината на седалките за столове
      
      Седалките за поставяне върху столове, при които има възможност за регулиране на височината на частта, върху която седи детето, трябва да бъдат снабдени с механизми за блокиране, за да се фиксира седалката за поставяне върху стол в положението, в което обичайно ще се ползва. Трябва да се предотврати възможността за непреднамерено освобождаване на блокираната позиция.
      
         Опасности, свързани с движещи се части
      
      След установяването на позицията, в която ще се използва седалката за поставяне върху стол, частите от нея, които се притискат или приплъзват, не трябва да остават достъпни в резултат от преместването на седалката за стол или на части от нея, прехвърляне на тежестта на тялото на детето, докато се намира в седалката, или прилагането на външна сила (от друго дете или по невнимание от лицето, което се грижи за детето, или от задвижвани с мотор механизми).
      Сгъваемите седалки за поставяне върху стол трябва да са снабдени с механизъм за сгъване, който не може да бъде задействан от дете или по невнимание от лицето, което се грижи за детето. Установяването на седалката за поставяне върху стол в положението за обичайно ползване трябва да става така, че това да е невъзможно, без да се активира механизмът за блокиране.
      
         Опасност от падане
      
      Седалката за поставяне върху стол трябва да е проектирана така, че след установяването ѝ в положение за обичайно ползване да се гарантира, че детето остава вътре в нея и че тя няма да се преобърне, когато то се навежда в дадена посока. За да се избегнат наранявания поради това, че детето може да се изправи, падне или изплъзне от седалката за поставяне върху стол, тя трябва да е проектирана така, че системата за обезопасяване на детето да не позволява то да се изправи, падне или изплъзне от нея.
      Седалката за поставяне върху стол трябва да е снабдена със система за обезопасяване на детето, която да се регулира според големината на детето и която трябва да се състои поне от колан, който минава около кръста, и колан, който минава между краката. Конструктивното решение трябва да бъде такова, че използването на системата за обезопасяване без колана, който минава между краката, да бъде невъзможно.
      В системата за обезопасяване, коланите, точките, в които те са фиксирани, и системата за закопчаване не трябва да възникват трайни повреди, които могат да попречат на безопасността и нормалното им функциониране, поради това, че са подложени на статично и динамично механично натоварване по време на обичайната предвидима употреба на седалката за поставяне върху стол.
      Когато седалката за поставяне върху стол е монтирана за употреба, височината на облегалката ѝ трябва да достатъчно голяма. Седалката трябва също така да бъде снабдена със странични подлакътници, които да са достатъчно високи, за да се гарантира, че детето остава в седалката, когато се навежда в дадена посока.
      
         Опасност от заплитане
      
      Всякакви връзки, панделки и други подобни с изключение на системата за обезопасяване на детето и системата за прикрепване на седалката, до които има достъп от седалката за поставяне върху стол, трябва в свободно състояние да са с максимална дължина, която не позволява оформянето на опасен клуп около врата на детето.
      Монофиламентни нишки не трябва да бъдат използвани като връзки, панделки и други подобни части, нито като клупове или като шевни конци.
      
         Опасност от задавяне
      
      За да се предотврати опасността от задавяне, седалките за поставяне върху столове не трябва да съдържат дребни части, независимо дали същите съгласно конструктивното решение са предназначени да се отстраняват със или без инструмент, или не, които може да се отделят от конструкцията под въздействие на силите, които може да приложи едно дете, и които са достатъчно дребни, че да се вместят изцяло в устата на дете.
      Когато са подложени на силите, които едно дете може да приложи, материалите, използвани за пълнеж, криещи опасност от задавяне, трябва да останат недостъпни за детето. Те не трябва да представляват допълнителна опасност от задавяне поради размера на елементите, които съдържат, или поради това, че тези елементи могат да станат достатъчно малки или достъпни, когато са изложени на силите, които може да приложи едно дете.
      
         Опасност от поглъщане
      
      За да се предотврати опасността от поглъщане, седалките за поставяне върху столове не трябва да съдържат отделни или дребни части, които се отделят когато бъдат изложени на силите, които едно дете може да приложи, и които могат да минат през хранопровода на дете. Във всички случаи не трябва да се използват токсични материали или покрития.
      
         Опасност от задушаване
      
      Седалките за поставяне върху столове не трябва да имат пластмасови апликации, които могат да бъдат хванати от дете и да се отделят под въздействие на силите, които едно дете може да приложи. Те не трябва да имат каквито и да било непропускливи покривала, които могат да покрият едновременно устата и носа на детето и така да представляват опасност от задушаване.
      
         Опасни ръбове, ъгли и издадени части
      
      Всички достъпни ръбове, ъгли и издадени части на седалката за стол трябва да бъдат заоблени и не трябва да имат грапавини или остри ръбове.
      
         Повърхности
      
      Всички повърхности трябва — до степен, съвместима с функциите на седалката за поставяне върху стол, да бъдат достатъчно гладки, за да не позволяват протриване, порязване, одраскване, охлузване, претриване или друго нараняване, което може да бъде причинено случайно по време на използване на седалката за поставяне върху стол или поради поведението на детето.
      
         Цялост на конструкцията
      
      Седалката за поставяне върху стол не трябва да поддава или да показва белези за повреда или трайна деформация, която може да попречи на безопасността и нормалната ѝ функция. Ако има механизми за регулиране на височината на седалката за поставяне върху стол, те не трябва да позволяват избраната височина да се променя поради механичното натоварване, на което е подложена седалката за поставяне върху стол по време на разумната ѝ предвидима употреба.
      
         Система за прикрепване на седалката
      
      Системата за прикрепване на седалката трябва да е проектирана така, че да закрепва седалката едновременно за облегалката и за седалката на стола.
      Системата за прикрепване на седалката, коланите, точките, в които те са фиксирани, и системата за закопчаване не трябва да се чупят, отпускат или откъсват от мястото, за което са захванати, поради механичното натоварване, на което са подложени те по време на разумната предвидима употреба на седалката.
      
         Опасности, свързани с несъответстващ размер
      
      В информацията за продукта трябва да се указват съответните размери на седалката и на облегалката на столовете, за които е предвидено да се прикрепва седалката.
      1.3.   Информация за безопасност, наръчник на потребителя и означения
      
      Информацията за безопасност трябва да бъде маркирана върху продукта и включена в инструкциите за употреба за потребителя.
      Информацията за безопасност трябва да бъде приложена в писмен вид на езика (езиците) на страната, в която седалките за столове се предлагат за продажба на дребно, и в лесно разбираеми пиктограми. Всички означения трябва да са четими, а етикетите, ако такива са използвани за означения, трябва да не се отстраняват лесно.
      
         Информация за безопасност
      
      Трябва да бъде дадена най-важната информация за безопасност — ясно и така, че да се забелязва лесно. Тя трябва да е обозначена ясно и да се вижда и след прикрепването на седалката за поставяне върху стол към стола за възрастни, преди детето да е поставено в нея. Информацията трябва да е отбелязана с „ВНИМАНИЕ!“ и трябва да предава поне следните или еквивалентни на тях послания:
      
                  —
               
               
                  „Никога не оставяйте детето без наблюдение!“
               
            
                  —
               
               
                  „Винаги използвайте системата за обезопасяване на детето и системата за прикрепване на седалката!“
               
            
                  —
               
               
                  „Преди употреба винаги проверявайте сигурността и стабилността на седалката за поставяне върху стол!“
               
            
                  —
               
               
                  „Продуктът е предназначен за деца на възраст до 36 месеца с тегло до 15 kg, които могат да седят без чужда помощ.“
               
            
         Информация за покупката
      
      Потребителите винаги трябва да могат да виждат ясно информацията за покупката в търговския обект. Тя трябва да съдържа поне следното, представено едновременно в писмен вид и в лесно разбираема пиктограма:
      
                  —
               
               
                  следното изречение или еквивалентно по смисъл изречение: „Продуктът е предназначен за деца на възраст до 36 месеца с тегло до 15 kg, които могат да седят без чужда помощ.“;
               
            
                  —
               
               
                  необходимите размери на стола за възрастни, към който се прикрепва седалката, на неговата седалка и облегалка.
               
            
         Наръчник на потребителя
      
      Седалката за поставяне върху стол трябва да бъде придружена от наръчник на потребителя. Наръчникът на потребителя трябва да съдържа:
      
                  —
               
               
                  следното изречение или еквивалентно по смисъл изречение: „ВАЖНО! ДА СЕ ЗАПАЗИ ЗА БЪДЕЩА СПРАВКА.“
               
            
                  —
               
               
                  инструкции за правилното и безопасно монтиране и употреба на седалката за поставяне върху стол;
               
            
                  —
               
               
                  информация за вида столове за възрастни, към които може и не може да бъде прикрепена седалката.
               
            Предупрежденията в наръчника на потребителя трябва да са отбелязани с „ВНИМАНИЕ!“ и трябва да предават поне следните или еквивалентни на тях послания:
      
                  —
               
               
                  „Никога не оставяйте детето без наблюдение!“
               
            
                  —
               
               
                  „Винаги използвайте системата за обезопасяване на детето и системата за прикрепване на седалката!“
               
            
                  —
               
               
                  „Преди употреба се уверете, че системата за прикрепване на седалката е монтирана и регулирана правилно!“
               
            
                  —
               
               
                  „Преди употреба винаги проверявайте сигурността и стабилността на седалката за поставяне върху стол!“
               
            Наръчникът на потребителя трябва да съдържа и следната информация:
      
                  —
               
               
                  следното изречение или еквивалентно по смисъл изречение: „Продуктът е предназначен за деца на възраст до 36 месеца с тегло до 15 kg, които могат да седят без чужда помощ.“;
               
            
                  —
               
               
                  съответните размери на стола за възрастни, към който се прикрепва седалката, и на седалката и облегалката му;
               
            
                  —
               
               
                  предупреждение, че седалката за поставяне върху стол не бива да се използва, ако част от нея е счупена, скъсана или липсва;
               
            
                  —
               
               
                  предупреждение, че аксесоари или резервни части, различни от одобрените от производителя, не трябва да се използват;
               
            
                  —
               
               
                  препоръки за почистване и поддръжка.
               
            2.   ДЕТСКИ СТОЛЧЕТА
      2.1.   Обхват
      
      Тези изисквания за безопасност се прилагат за детски столчета, предназначени за деца, които могат да седят без чужда помощ. Тук се включват: табуретки, столчета (съставните части са: крака, седалка и облегалка) и кресла (съставните части са: седалка, облегалка и подлакътници) за използване вътре и навън. Тук се включват и люлеещи се и сгъваеми столове. Изискванията се прилагат и за многофункционални продукти, които могат да бъдат трансформирани в детски столчета. Те се прилагат и за детски столчета с колелца. Продукти, които съвместяват функциите на детско столче с други функции (например съхранение на вещи), също трябва да отговарят на изискванията.
      2.2.   Изисквания за безопасност
      
      
         Опасност от заклещване в процепи и отвори
      
      Детските столчета трябва да бъдат проектирани така, че да предотвратяват заклещването на крайници, стъпала и ръце и доколкото е възможно — заклещване на пръсти в процепи и отвори.
      Сгъваемите детски столчета трябва да са проектирани и произведени така, че да предотвратяват заклещването на пръсти.
      Теглото на детското столче не трябва да такова, че главата на детето или негов крайник да може да остане затиснат под столчето.
      
         Опасности, свързани с движещи се части
      
      След сглобяването на стола за обичайната му употреба според инструкциите на производителя не трябва да има опасни движещи се части.
      
         Ролки и колелца
      
      Детските столчета, снабдени с колелца или ролки, трябва да бъдат проектирани така, че да не се нарушава стабилността им.
      
         Опасност от падане
      
      Детските столчета трябва да са достатъчно стабилни, за да не позволяват преобръщане в различни посоки, докато детето е на столчето.
      
         Стабилност
      
      Детските столчета трябва да бъдат стабилни.
      
         Опасност от задавяне
      
      За да се предотврати опасността от задавяне, детските столчета не трябва да съдържат дребни части, които могат да се отделят под въздействие на силите, които може да приложи едно дете, и които да могат да се вместят целите в устата на дете. Когато са подложени на силите, които едно дете може да приложи, материалите, използвани за пълнеж и криещи опасност от задавяне, трябва да останат недостъпни за детето. Те не трябва да представляват допълнителна опасност от задавяне поради размера на елементите, които съдържат, или поради това, че тези елементи могат да станат достатъчно малки или достъпни, когато са изложени на силите, които може да приложи едно дете.
      
         Опасност от задушаване
      
      Детските столчета не трябва да имат пластмасови апликации, които могат да бъдат отделени под въздействие на силите, които едно дете може да приложи. Те не трябва да имат каквито и да било непропускливи покривала, което могат да покрият едновременно устата и носа на детето и така да представляват опасност от задушаване.
      
         Опасност от поглъщане
      
      За да се предотврати опасността от поглъщане, детските столчета не трябва да съдържат отделни или дребни части, които се отделят, когато бъдат изложени на силите, които едно дете може да приложи, и които могат да минат през хранопровода на дете. Във всички случаи не трябва да се използват токсични материали или покрития.
      
         Повърхности
      
      Всички повърхности трябва — до степен, съвместима с функциите на детското столче, да бъдат достатъчно гладки, за да не позволяват протриване, порязване, одраскване, охлузване, претриване или друго нараняване, което може да бъде причинено случайно по време на използване на детското столче или поради поведението на детето.
      
         Опасни ръбове
      
      Детските столчета не трябва да имат остри ръбове или върхове. Достъпните ръбове и ъгли трябва да бъдат заоблени или със скосявания. Столчетата не трябва да имат заострени или издадени повърхности, които представляват опасност от пробождане.
      
         Цялост на конструкцията
      
      Детските столчета и съставните им части, като седалка, облегалка и крака, трябва да могат да издържат на механичното натоварване, на което са подложени по време на разумната им предвидима употреба.
      2.3.   Информация за безопасност
      
      В предупрежденията и инструкциите за употреба трябва да се обръща внимание на родителите и лицата, които се грижат за деца, че ако детското столче е поставени под прозорец, детето може да го използва като стъпало, което да крие опасност от падане от прозореца.
      Информацията за безопасност трябва да бъде дадена в писмен вид на езика (езиците) на страната, в която детското столче се предлага за продажба на дребно, и в лесно разбираеми пиктограми. Всички означения трябва да са четими, а етикетите, ако такива са използвани за означенията, трябва да не се отстраняват лесно.
      3.   ВИСОКИ ДЕТСКИ СТОЛЧЕТА
      3.1.   Обхват
      
      Тези изисквания за безопасност се прилагат за високи столчета, предназначени за деца, които могат да седят без чужда помощ, от приблизително 6 до 36-месечна възраст с тегло до 15 kg. Ако високите детски столчета са проектирани така, че да бъдат трансформирани в детски столчета, то те трябва да отговарят също на изискванията за безопасност, които се прилагат за детските столчета.
      Ако части от високото столче са проектирани така, че да могат да се отстраняват (напр. табличка или подпора за краката), изискванията за безопасност се прилагат за високото столче със и без тази част (тези части).
      Продуктите, които имат и функцията на играчки, трябва да отговарят и на изискванията на Директива 2009/48/ЕО на Европейския парламент и на Съвета (5) относно безопасността на детските играчки (напр. високо столче, което може да се превръща в люлеещ се кон).
      3.2.   Изисквания за безопасност
      
      
         Общи изисквания
      
      За сглобяването на компоненти, които съгласно конструктивното решение могат да се свалят или да се разхлабват при демонтирането на високото столче с цел транспортирането или съхранението му, не трябва да се използват съединителни винтове за директно свързване (напр. самонарязващи се винтове).
      Външните ръбове и изпъкналите части трябва да бъдат заоблени или със скосявания и не трябва да имат грапавини или остри ръбове.
      
         Опасност от падане
      
      За да се избегнат наранявания поради това, че детето може да се изправи, падне или изплъзне от високото столче, столчето трябва да е проектирано така, че системата за обезопасяване на детето да не позволява то да се изправя, пада или изплъзва от него.
      Високото столче трябва да е снабдено със система за обезопасяване на детето, която да се регулира според големината на детето и която трябва да се състои поне от колан, който минава около кръста и колан, който минава между краката. Конструктивното решение трябва да бъде такова, че използването на системата за обезопасяване без колана, който минава между краката, да бъде невъзможно.
      Системата за обезопасяване, коланите, точките, в които те са фиксирани, и системата за закопчаване не трябва да се отчупват, отделят или откъсват от мястото, към което са фиксирани, под въздействие на вътрешните и външните сили, които едно дете може да приложи.
      При проектирането на системата за обезопасяване трябва да се вземат предвид всички възможни движения на детето във високото столче.
      Облегалката на високото столче трябва да е с необходимата височина. Високото столче трябва също така да бъде снабдено със странични подлакътници, които са достатъчно високи, за да се гарантира, че детето остава в столчето, когато се навежда в дадена посока.
      За да бъдат избегнати наранявания, причинени от това, че детето се оттласква с крака от трапезната маса и/или опира краката си о нея и така накланя назад високото столче, то трябва да е проектирано така, че стабилността му да изключва опасност от падане.
      
         Опасност от заплитане
      
      По високото столче не трябва да има никакви връзки, панделки или други подобни (с изключение на системата за обезопасяване), които представляват опасност от заплитане.
      
         Опасност от заклещване в процепи и отвори
      
      Високите столчета за деца трябва да са проектирани и произведени така, че да предотвратяват опасности от заклещване на части от тялото на детето.
      
         Опасности, свързани с движещи се части
      
      За да се избегне опасността от престъргване и премазване, трябва да се избягват точките, в които има приплъзване и притискане. Ако наличието на такива точки не може да бъде избегнато от съображения във връзка с функционалността на продукта, следва да бъдат взети съответните мерки, за да се гарантира безопасността им.
      Частите от високото столче, които могат да се сгъват или да се отделят, трябва да се блокират така, че детето, което използва продукта, или друго дете да не може да ги задейства, нито възрастен да ги задейства по невнимание.
      
         Механизми за блокиране на сгъваеми високите столчета
      
      Необходимо е да бъдат монтирани блокиращи механизми, за да не може високото столче да се сгъне, докато детето е на него, както и когато детето се поставя или изважда от него.
      За да се избегнат опасности, произтичащи от неправилна употреба на високото столче, необходимо е или тежестта на детето, което използва високото столче, да предотвратява сгъването на столчето, или поне един от блокиращите механизми да се активира автоматично, когато столчето се използва.
      Механизмът трябва да не може да бъде непреднамерено освободен или задействан от дете.
      Блокиращите механизми трябва да продължат да функционират нормално, когато са подложени на статично и динамично механично натоварване по време на разумната предвидима употреба на високото столче.
      
         Опасност от задавяне
      
      Нито една от частите, които могат да се отделят под въздействието на сила, която може да бъде приложна от дете, не трябва да бъде толкова малка, че да може да се вмества цялата в устата на детето. Компонентите, които могат да се отделят без инструмент, не трябва да могат да се вместват целите в устата на детето. Когато са подложени на силите, които едно дете може да приложи, материалите, използвани за пълнеж, криещи опасност от задавяне, трябва да останат недостъпни за детето. Освен това те не трябва да представляват допълнителна опасност от задавяне поради размера на елементите, които съдържат, или поради това, че тези елементи могат да станат достатъчно малки или достъпни, когато са изложени на силите, които може да приложи едно дете.
      
         Система за обезопасяване
      
      Високото столче трябва да е проектирано така, че да обезопасява детето в седнало положение и да предотвратява падания, когато детето се изправи или загуби равновесие, като се използва система за обезопасяване, състояща се от колан, минаващ между краката, и хоризонтален компонент или с помощта на четири- или петточков колан. Ако високото столче е снабдено с накланяща се назад облегалка, то трябва да е снабдено с четири- или петточков колан.
      Статичното и динамичното механично натоварване по време на разумната предвидима употреба на високото столче не трябва да води до трайни повреди, които могат да компрометират безопасността и нормалното функциониране на колана, който минава между краката, на коланите през кръста и на четири- или петточковия колан.
      Когато високото столче е снабдено с точки за фиксиране на коланите или четири- или петточковия колан, статичното и динамичното механично натоварване по време на разумната предвидима употреба на високото столче не трябва да води до трайната им повреда, която може да компрометира безопасността и нормалното им функциониране.
      Ако е монтиран четири- или петточков колан, той трябва да може да се регулира и статичното и динамичното механично натоварване по време на разумната предвидима употреба на високото столче не трябва да води до трайната му повреда, която може да компрометира безопасността и нормалното му функциониране.
      
         Странична защита
      
      Високото столче трябва да е снабдено със странични подлакътници или други средства за странична защита.
      
         Облегалка
      
      Високото столче трябва също така да бъде снабдено с облегалка, която е достатъчно висока, за да се гарантира, че детето остава във високото столче, когато се навежда в дадена посока.
      
         Накланяща се назад облегалка
      
      Механизмът, който позволява на облегалката на високото столче да се регулира, не трябва да може да преминава от една позиция в друга, когато е подложен на статично и динамично механично натоварване по време на разумната предвидима употреба на високото столче.
      
         Ролки и колелца
      
      Високите столчета, снабдени с колелца или ролки, трябва да бъдат проектирани така, че да не се нарушава стабилността им.
      
         Цялост на конструкцията
      
      Функциите на високото столче трябва да останат незасегнати, когато то е подложено на статично и динамично механично натоварване по време на обичайната предвидима употреба на високото столче.
      Високото столче не трябва да поддава, а блокиращите механизми трябва да останат в положение „задействано“, когато столчето е подложено на статично и динамично механично натоварване по време на обичайната му предвидима употреба.
      
         Стабилност
      
      Ако части от високото столче са проектирани така, че да могат да се отстраняват (напр. табличка или подпора за краката), изискванията за стабилност се прилагат за високите столчета със и без тази част (тези части).
      Когато високото столче е подложено на статично и динамично механично натоварване по време на обичайната му предвидима употреба, то не трябва да се преобръща настрани, назад или напред.
      3.3.   Информация за безопасност, наръчник на потребителя и означения
      
      
         Обща информация
      
      Информацията за безопасност трябва да бъде дадена в писмен вид на езика (езиците) на страната, в която високите столчета се предлагат за продажба на дребно, и в лесно разбираема пиктограма. Всички означения трябва да са четими, а етикетите, ако такива са използвани за означенията, трябва да не се отстраняват лесно по време на разумната предвидима употреба.
      
         Информация за безопасност
      
      Трябва да бъде дадена информацията за безопасност — ясно и така, че да се забелязва лесно. Тя трябва да е обозначена с „ВНИМАНИЕ!“ и трябва да предава поне следните или еквивалентни на тях послания:
      
                  —
               
               
                  „Никога не оставяйте детето без наблюдение!“
               
            
                  —
               
               
                  „Винаги използвайте системата за обезопасяване на детето!“
               
            
                  —
               
               
                  „Преди употреба винаги проверявайте сигурността и стабилността на високото столче!“
               
            
         Информация за покупката
      
      Потребителите винаги трябва да могат да виждат ясно информацията за покупката в търговския обект. Информацията трябва да съдържа поне следното или еквивалентно на него послание, представено едновременно в писмен вид и в лесно разбираема пиктограма: „Продуктът е предназначен за деца на възраст до 36 месеца с тегло до 15 kg, които могат да седят без чужда помощ!“ Трябва да се предостави допълнителна информация за безопасност, ако продуктът може да бъде изменян, за да се използва за игра или да бъде трансформиран в детско столче, което се регулира, за да послужи по време на различните етапи от развитието на детето (т. нар. продуктова характеристика „растем заедно“).
      
         Означения
      
      Върху високите столчета трябва да има отбелязано следното или еквивалентно на него предупреждение: „ВНИМАНИЕ! НЕ ОСТАВЯЙТЕ ДЕТЕТО БЕЗ НАБЛЮДЕНИЕ!“ Заедно с предупреждението трябва да се използва и подходяща пиктограма.
      
         Наръчник на потребителя
      
      В наръчника на потребителя инструкциите за употреба на високото столче трябва да са представени и означени по следния или друг еквивалентен по смисъл начин: „ВАЖНО! ЗАПАЗЕТЕ ЗА БЪДЕЩА СПРАВКА!“
      Инструкциите трябва да съдържат следното или еквивалентно по смисъл предупреждение: „ВАЖНО!“:
      
                  —
               
               
                  „Не оставяйте детето без наблюдение!“
               
            
                  —
               
               
                  „Използвайте високото столче само ако всичките му компоненти са правилно монтирани и регулирани!“
               
            Наръчникът на потребителя трябва също така да съдържа следното предупреждение:
      
                  —
               
               
                  уверете се, че четири- или петточковия колан е монтиран правилно;
               
            
                  —
               
               
                  внимавайте за евентуалните рискове, ако в близост до високото столче има огън или други източници на силна топлина като реотанови печки, домашни газови камини и др.
               
            В наръчника на потребителя трябва да е включена следната информация за безопасност:
      
                  —
               
               
                  схема за сглобяване на продукта, списък и/или описание на всички части и необходимите инструменти за сглобяване на стола, както и схема на болтовете и другите блокиращи механизми;
               
            
                  —
               
               
                  предупреждението, че високото столче не бива да се използва, ако детето все още не може да седи без чужда помощ;
               
            
                  —
               
               
                  предупреждение, че високото столче не бива да се използва, ако част от него е счупена, разкъсана или липсва;
               
            
                  —
               
               
                  препоръки за почистване и поддръжка.
               
            4.   СТОЛЧЕ ЗА МОНТАЖ КЪМ МАСА
      4.1.   Обхват
      
      Тези изисквания за безопасност се прилагат за столчета за монтаж към маса, предназначени за деца, които могат да седят без чужда помощ (след 6-месечна възраст) и с тегло до 15 kg.
      4.2.   Изисквания за безопасност
      
      
         Общи изисквания
      
      При сглобяването му за употреба, столчето за монтаж към маса трябва да се сглобява така, че да се избегнат рискове от прищипване, порязване или нараняване за детето и за лицето, което се грижи за детето.
      
         Опасност от заклещване в процепи и отвори
      
      За да се избегне опасността от заклещване, столчета за монтаж към маса не трябва да имат тръби с отворени краища или пролуки или отвори, които може да доведат до наранявания на детето.
      Столчетата за монтаж към маса трябва да са проектирани така, че да не позволяват детето да падне през пролуки или отвори.
      
         Опасни ръбове, ъгли и издадени части
      
      Всички достъпни ръбове, ъгли или издадени части на столчето за монтаж към маса трябва да бъдат заоблени и със скосявания и не трябва да имат грапавини или остри ръбове.
      
         Опасност от задавяне
      
      За да се предотврати опасността от задавяне, столчетата не трябва да съдържат дребни части, независимо дали е предвидено те се отстраняват с инструмент, или не, които може да се отделят от конструкцията под въздействие на силите, които може да приложи едно дете, и които са достатъчно малки, че да се вместят целите в устата на дете.
      Когато са подложени на силите, които едно дете може да приложи, материалите, използвани за пълнеж, криещи опасност от задавяне, трябва да останат недостъпни за детето. Освен това те не трябва да представляват допълнителна опасност от задавяне поради размера на елементите, които съдържат, или поради това, че тези елементи могат да станат достатъчно малки или достъпни, когато са изложени на силите, които може да приложи едно дете.
      
         Опасност от поглъщане
      
      За да се предотврати опасността от поглъщане, произтичаща от неправилната употреба на столчетата за монтаж към маса, те не трябва да съдържат отделни или дребни части, които се отделят, когато бъдат изложени на силите, които може да приложи едно дете, и които могат да минат през хранопровода на дете.
      
         Опасност от задушаване
      
      Столчетата не трябва да имат пластмасови апликации, които могат да бъдат хванати от дете и отделени под въздействие на силите, които едно дете може да приложи. Те не трябва да имат каквито и да било непропускливи покривала, които могат да покрият едновременно устата и носа и така да представляват опасност от задушаване.
      
         Самонарязващи се винтове
      
      За сглобяването на компоненти, които съгласно конструктивното решение могат да се свалят или да се разхлабват при демонтирането на високото столче с цел транспортирането или съхранението му, не трябва да се използват съединителни винтове (напр. самонарязващи се винтове).
      
         Опасности, свързани с движещи се части
      
      След подготовката на столчето за монтаж към маса за обичайната му употреба според инструкциите на производителя не трябва да има опасни движещи се части.
      
         Опасност от падане
      
      За да се избегнат наранявания поради това, че детето може да се изправи, падне или изплъзне от столчето за монтаж към маса, то трябва да се проектира така, че системата за обезопасяване на детето да не позволява то да се изправя, пада или изплъзва от него.
      Столчето за монтаж към маса трябва да е снабдено със система за обезопасяване на детето, която да се регулира според големината на детето и която трябва да се състои поне от колани за през кръста и колан, минаващ между краката. Конструктивното решение трябва да бъде такова, че използването на системата за обезопасяване без колана, който минава между краката, да бъде невъзможно.
      Системата за обезопасяване, коланите, точките, в които те са фиксирани, и системата за закопчаване не трябва да се чупят, отделят или откъсват от местата, в които са фиксирани, под въздействието на вътрешните и външните сили, които едно дете може да приложи.
      При проектирането на системата за обезопасяване трябва да се вземат предвид всички евентуални движения в столчето за монтаж към маса.
      Когато столчето е готово за употреба, височината на облегалката на столчето за монтаж към маса трябва да бъде достатъчно голяма. Столчето трябва също така да бъде снабдено със странични подлакътници, които са достатъчно високи, за да се гарантира, че детето остава в столчето, когато се навежда в дадена посока.
      
         Подпори за крака
      
      Не трябва да се осигуряват подпори за крака.
      
         Седалка, която се отделя
      
      Ако седалката може да се отделя от рамката, приспособленията, използвани за захващането ѝ към рамката, трябва да са проектирани така, че да предотвратяват отделянето по невнимание на седалката от рамката.
      Седалката трябва да остане прикачена за рамката, когато е подложена на натоварване по време на обичайната предвидима употреба на столчето за монтаж към маса.
      
         Цялост на конструкцията
      
      Статичното и динамичното механично натоварване по време на разумната предвидима употреба на столчето за монтаж към маса не трябва да води до трайна повреда, която може да компрометира безопасността и нормалното функциониране на столчето.
      
         Осигуровка на закрепването
      
      Осигуровката на закрепването трябва да гарантира, че при закрепване към опорната повърхност столчето за монтаж към маса остава неподвижно по време на разумната предвидима употреба. Закрепването на столчето за монтаж към маса трябва да бъде устойчиво на пружиниране.
      
         Стабилност
      
      Столчетата за монтаж към маса не трябва да се сгъват или да се преобръщат под въздействие на статично и динамично механично натоварване, на което са подложени по време на разумната им предвидима употреба.
      4.3.   Информация за безопасност, наръчник на потребителя и означения
      
      
         Общи изисквания
      
      Информацията за безопасност трябва да бъде отбелязана върху продукта и включена в инструкциите за употреба за потребителите.
      Информацията за безопасност трябва да бъде дадена в писмен вид на езика (езиците) на страната, в която столчетата за монтаж към маса се предлагат за продажба на дребно, и в лесно разбираема пиктограма. Всички означения трябва да са четими, а етикетите, ако такива са използвани за тези означения, трябва да не могат да се отстраняват лесно.
      
         Информация за покупката
      
      Потребителите винаги трябва да могат да виждат ясно информацията за покупката в търговския обект. Информацията трябва да съдържа поне следното, представено едновременно в писмен вид и в лесно разбираема пиктограма:
      
                  —
               
               
                  следното изречение или еквивалентно по смисъл изречение: „Продуктът е предназначен за деца с тегло до 15 kg, които могат да седят без чужда помощ.“;
               
            
                  —
               
               
                  необходимите размери на опорната повърхност, към която може да се прикрепи монтиращото се на маса столче.
               
            Трябва също така да се предостави следната информация:
      
                  —
               
               
                  „Това столче за монтаж към маса не е подходящо за употреба с всички видове маси. Да не се използва за стъклени маси, маси с повдигащ се плот, разтегателни плотове на маси, маси с един крак, игрални маси или походни маси.“
               
            
         Означения
      
      Столчетата за монтаж към маса трябва да бъдат ясно и трайно означени със следните предупреждения:
      
                  —
               
               
                  „ВНИМАНИЕ! Никога не оставяйте детето без наблюдение!“ трябва да се вижда ясно, когато се използва столче за монтаж към маса;
               
            
                  —
               
               
                  „ВНИМАНИЕ! „Винаги използвайте системата за обезопасяване на детето и системата за прикрепване към масата!“
               
            
                  —
               
               
                  „ВНИМАНИЕ! „Преди употреба винаги проверявайте сигурността и стабилността на столчето за монтаж към маса!“
               
            
                  —
               
               
                  „За деца до 15 kg.“
               
            
         Наръчник на потребителя
      
      В наръчника на потребителя трябва да бъдат предоставени инструкциите по отношение на правилното и безопасно сглобяване на столчето за монтаж към маса. Тези инструкции трябва да бъдат точни и недвусмислени, като трябва да включват поне следните или еквивалентни по смисъл предупреждения:
      
                  —
               
               
                  „Прочетете внимателно инструкциите преди употреба и ги запазете за бъдеща справка. Детето Ви може да се нарани, ако не следвате инструкциите.“
               
            
                  —
               
               
                  „Това столче за монтаж към маса не е подходящо за употреба от деца, които не могат да седят без чужда помощ.“
               
            
                  —
               
               
                  „ВНИМАНИЕ! Никога не оставяйте детето без наблюдение!“
               
            
                  —
               
               
                  „Винаги използвайте системата за обезопасяване на детето и системата за прикрепване към масата!“
               
            
                  —
               
               
                  „Преди употреба винаги проверявайте сигурността и стабилността на столчето за монтаж към маса!“
               
            
                  —
               
               
                  „Това столче за монтаж към маса не е подходящо за употреба с всички видове маси. Да не се използва за стъклени маси, маси с повдигащ се плот, разтегателни плотове на маси, маси с един крак, игрални маси или походни маси.“
               
            
                  —
               
               
                  „Уверете се, че масата няма да се преобърне, когато столчето за монтаж към маса, прикрепено към нея, се използва.“
               
            
                  —
               
               
                  „Не използвайте покривка за маса или други аксесоари върху опорната повърхност, които могат да попречат на нормалното функциониране на елементите за прикрепване. Поддържайте масата и повърхността ѝ чиста и суха.“
               
            
                  —
               
               
                  „ Това столче за монтаж към маса не трябва да се използва от деца с тегло над 15 kg.“
               
            
                  —
               
               
                  „Редовно проверявайте винтовете и ги затягайте, ако има нужда!“
               
            
                  —
               
               
                  „ВНИМАНИЕ! Не използвайте столчето за монтаж към маса, ако има счупени или липсващи елементи!“
               
            
                  —
               
               
                  „Не използвайте резервни части, различни от одобрените от производителя или дистрибутора!“
               
            
                  —
               
               
                  „Не прикрепвайте столчето за монтаж към маса там, където детето може да се оттласне с крака от масата, друг стол или друга конструкция, тъй като това може да доведе до отделянето на столчето от масата.“
               
            Трябва да се посочат необходимите размери на опорната повърхност.
      
         (1)  Както е определено в член R1 от глава R1 на приложение I към Решение № 768/2008/ЕО на Европейския парламент и на Съвета (ОВ L 218, 13.8.2008 г., стр. 82).
      
         (2)  Както е определено в член R2 от глава R2 на приложение I към Решение № 768/2008/ЕО.
      
         (3)  Както е определено в член R1 от глава R1 на приложение I към Решение № 768/2008/ЕО.
      
         (4)  Както е определено в член R4 от глава R2 на приложение I към Решение № 768/2008/ЕО.
      
         (5)  ОВ L 170, 30.6.2009 г., стр. 1.